พบบิ๊กล็อต GLAND มูลค่า 2.47 พันลบ. จับตา! ผู้ถือหุ้นใหญ่ขายหุ้นก้อนโต?
พบบิ๊กล็อต GLAND มูลค่า 2.47 พันลบ. 3 รายการ ปริมาณ 1,396,653,687 หุ้น ในราคาเฉลี่ย 1.77 บาทต่อหุ้น จับตา! ผู้ถือหุ้นใหญ่ขายหุ้นก้อนโต?
10 ม.ค. 2561

ผู้สื่อข่าวรายงานว่า วันนี้ (9 ม.ค.) มีรายการสรุปซื้อขายกระดานรายใหญ่ (Big lot) ของหุ้นบริษัท แกรนด์ คาแนล แลนด์ จำกัด (มหาชน) หรือ GLAND จำนวน 3 รายการ ปริมาณ 1,396,653,687 หุ้น มูลค่ารวม 2.47 พันล้านบาท ราคาเฉลี่ย 1.77 บาทต่อหุ้น ซึ่งเป็นราคาต่ำกว่ากระดานซื้อขาย
โดยราคาหุ้น GLAND ปิดตลาดวันนี้อยู่ที่ 1.86 บาท บวก 0.01 บาท หรือ 0.54% สูงสุดที่ 1.86 บาท ต่ำสุดที่ 1.84 บาท มูลค่าซื้อขายที่ 2.47 พันล้านบาท
ทั้งนี้จากการตรวจสอบข้อมูลของ “ข่าวหุ้นธุรกิจออนไลน์” พบว่า GLAND มีโครงสร้างผู้ถือหุ้นรายใหญ่ที่ถือหุ้นสูงกว่า 1,000 ล้านหุ้น มีเพียง 2 ราย ดังนี้
ที่มา ตลท. (ภาพรวมข้อมูลผู้ถือหุ้น ณ วันที่ 28/03/2560)
จากตารางข้างต้น จะเห็นได้ว่า บริษัท กรุงเทพโทรทัศน์และวิทยุ จำกัด ผู้ถือหุ้นรายใหญ่อันดับ 2 ถือหุ้นเป็นจำนวน 1,082,882,838 หุ้น ซึ่งจำนวนหุ้นที่ถืออยู่มีไม่ถึงจำนวนหุ้นบิ๊กล็อตรายการดังกล่าว
ดังนั้นจึงตั้งข้อสังเกตได้ว่า รายการซื้อขายหุ้นบิ๊กล็อตในครั้งนี้อาจเป็นการทำรายการของบริษัท เจริญกฤษ เอ็นเตอร์ไพร้ส์ จำกัด ผู้ถือหุ้นใหญ่อันดับ 1 ซึ่งถือหุ้นอยู่เป็นจำนวน 1,977,655,210 หุ้น
อนึ่ง บริษัท เจริญกฤษ เอ็นเตอร์ไพร้ส์ จำกัด เป็นธุรกิจของครอบครัวบุญดีเจริญ ขณะเดียวกันนายโยธิน บุญดีเจริญ ดำรงตำแหน่งประธานกรรมการของ GLAND
อย่างไรก็ตามหากมีความคืบหน้า “ข่าวหุ้นธุรกิจออนไลน์” จะรายงานให้ทราบในเวลาต่อไป